**नेपाल सरकार**

**प्रधानमन्त्री तथा मन्त्रीपरिषदको कार्यालय**

**राष्ट्रिय तथ्याङ्क कार्यालय**

**आर्थिक वर्ष २०७९/ ८० को बार्षिक राष्ट्रिय लेखा तथ्याङ्क सम्बन्धी**

**प्रेस विज्ञप्ति**

**१ परिचय (Introduction)**

अर्थतन्त्रका विविध पक्षहरूको यथार्थ मापन गरी आर्थिक नीति निर्माण गर्न तथा आर्थिक विकासका गतिविधिहरूको अनुगमन मूल्यांकन गर्नका लागि राष्ट्रिय तथ्याङ्क कार्यालय ले नियमित रूपमा कुल गार्हस्थ्य उत्पादन (Gross Domestic Product, GDP), उपभोग (Consumption), बचत (Saving), लगानी (Investment) आदि जस्ता महत्वपूर्ण राष्ट्रिय लेखा ( National Accounts) सम्बन्धी समष्टिगत आर्थिक सूचकहरू तयार गरी सार्वजनिक गर्दै आएको छ । यस्ता सूचकहरू राष्ट्रिय तथा अन्तर्राष्ट्रिय क्षेत्रका विभिन्न सरोकारवालाहरूबाट व्यापक रूपमा प्रयोग समेत हुँदै आएको छ । नेपालमा राष्ट्रिय लेखा अनुमानहरू वि.सं. २०१८/१९ साल देखि शुरु गरी वि.सं. २०२१/२२ देखि अविच्छिन्न रूपमा तयार गरी प्रकाशन गरिँदै आएको छ ।

यसै क्रममा चालु आर्थिक वर्षको छ देखि नौ महिना सम्मका आर्थिक क्षेत्रहरूसँग सम्बन्धित यथार्थ आँकडा तथा एवं बाँकी अवधिको अनुमान गर्दा हालको अवस्था र विगतका प्रब्रितिगत अवस्थाका आधारमा वस्तु तथा सेवाको उत्पादन अनुमान गरी बिस २०७९/८०को प्रारम्भिक अनुमान र प्राप्त संशोधित तथ्याङ्कका आधारमा गत आर्थिक वर्ष २०७८/७९ को संशोधित अनुमान तथा २०७७/७८ को अन्तिम अनुमान प्रकाशन गरिएको छ । हाल प्रकाशित स्थिर मूल्यका अनुमानहरू आर्थिक वर्ष २०६७/६८ को आधार मूल्यमा आधारित छन् । तथ्याङ्कको उपलब्धता संगसँगै राष्ट्रिय तथ्याङ्क कार्यालयको राष्ट्रिय लेखा तथ्याङ्क परिमार्जन नीति बमोजिम आर्थिक वर्ष २०७८/७९ र २०७९/८० का अनुमानहरूलाई क्रमशः परिमार्जन सहित प्रकाशित गर्दै लगिने छ ।हाल सम्म प्राप्त अनुमानहरूको अध्ययन विश्लेषण गर्दा चालु आर्थिक वर्ष २०७९/८०मा उपभोक्ता मुल्यमा १.८६ % ले समष्टिगत आर्थिक वृद्धि (कुल गार्हस्थ्य उत्पादनको वृद्धि) हुने साथै अर्थतन्त्रको आकार (Consumption) ५३ खर्व ८१ अर्बको हुने देखिन्छ ।

हालका दिनहरूमा नेपालमा COVID 19 को प्रभावको अवस्था छैन । तथापी विश्वका अन्य देशहरूमा भएका घटनाले विश्वव्यापीरुपमा आपूर्ति श्रृंखला खलवलीएको तथा पेट्रोलियम पदार्थ लगायतका वस्तुमा भएको मुल्य बृद्धिको असर हाम्रो अर्थतन्त्रमा पनि परेको छ ।

**२ कुल गार्हस्थ्य उत्पादनको वार्षिक वृद्धि दर आधारमूल्यमा (Annual growth rate of GDP at basic price)**

चालु आर्थिक वर्ष २०७९/८०को छ देखि नौ महिना सम्मका आर्थिक क्षेत्रहरूसँग सम्बन्धित यथार्थ आँकडा तथा सूचनाहरूका आधारमा तयार गरिएको राष्ट्रिय लेखा तथ्याङ्क अनुसार कुल गार्हस्थ्य उत्पादन (GDP) को वृद्धिदर आधारभूत मूल्यमा (Basic price) २.१६% हुने प्रारम्भिक अनुमान रहेको छ । सोही वृद्धिदर गत आर्थिक वर्ष २०७८/७९ मा ५.२६ % हुने संशोधित अनुमान र आर्थिक वर्ष २०७७/७८ मा ४.४९ % रहेको अन्तिम अनुमान छ (चित्र नं. १) ।

**३ बृहत् औद्योगिक समूह अनुसार कुल मूल्य अभिवृद्धि वृद्धिदर (Gross Value Added by broad economic activities)**

समग्र औद्योगिक क्षेत्रलाई प्राथमिक क्षेत्र (Primary sector), द्वितीय क्षेत्र (Secondary sector) र सेवा क्षेत्र (Tertiary sector) गरी प्रमुख तीन समूहमा विभाजन गरेर तथ्याङ्क विश्लेषण गर्दा चालु आर्थिक वर्षमा कुल गार्हस्थ्य उत्पादनमा सेवा क्षेत्रको योगदान केही बढ्न गएको देखिन्छ भने प्राथमिक क्षेत्र र द्वितीय क्षेत्रको योगदानमा गत आर्थिक वर्ष भन्दा केही कमी आएको देखिन्छ। (चित्र नं. २)

**३.१ प्राथमिक क्षेत्र (Primary sector)**

यस क्षेत्र अन्तर्गत कृषि वन तथा मत्स्य र खानी तथा उत्खनन् क्षेत्रहरु पर्दछन् । चालु आर्थिक वर्षको कुल गार्हस्थ्य उत्पादनमा यस क्षेत्रले २४.६ % योगदान दिने प्रारम्भिक अनुमान गरिएको छ । अघिल्लो आर्थिक वर्ष २०७८/७९ को तुलनामा चालु आर्थिक वर्ष २०७९/८०मा यस क्षेत्रको कुल मूल्य अभिवृद्धि (GVA) वृद्धि दर स्थिर मूल्यमा २.६९ % वृद्धि हुने प्रारम्भिक अनुमान रहेको छ । चालु आर्थिक वर्षमा धान लगायतका वर्षे वालीको उत्पादनमा वृद्धि भएता पनि हिउदे बालीको साथै दूध, अण्डा तथा मासुको उत्पादनमा भएको सामान्य ह्रासले गर्दा यस क्षेत्रको उल्लेखनीय वृद्धि हुन नसकेको देखिन्छ ।(चित्र नं. ३)

**३.२ द्वितीय क्षेत्र (Secondary sector)**

यस क्षेत्र अन्तर्गत उद्योग, विद्युत, ग्याँस, वाष्प तथा वातानुकिलत आपूर्ति सेवा, पानी आपूर्ति, ढल फोहोर व्यवस्थापन तथा पुनःउत्पादनका क्रियाकलापहरू र निर्माण क्षेत्र पर्दछन् । चालु आर्थिक वर्षको कुल गार्हस्थ्य उत्पादनमा यस क्षेत्रले १२.९ % योगदान दिने प्रारम्भिक अनुमान गरिएको छ । अघिल्लो आर्थिक वर्षको तुलनामा चालु आर्थिक वर्ष २०७९/८०मा यस क्षेत्रको कुल मूल्य अभिवृद्धि (GVA) वृद्धिदर स्थिर मूल्यमा ०.५६ %ले वृद्धि हुने प्रारम्भिक अनुमान रहेको छ । खासगरी उद्योग र निर्माण क्षेत्रमा आएको गिरावटको कारणले गर्दा यस क्षेत्रको कुल मूल्य अभिवृद्धि (GVA) वृद्धिदरमा गत आ.व. को तुलनामा कमि आएको छ ।(चित्र नं. ३)

**३.३ सेवा क्षेत्र (Tertiary sector)**

यस क्षेत्र अन्तर्गत थोक तथा खुद्रा व्यापार, अवास तथा भोजन सेवा, यातायात तथा भण्डारण, सूचना तथा सञ्चार वित्तीय तथा बीमा क्षेत्र, घरजग्गा कारोवार, पेशागत तथा प्रशासिनक व्यावसायिक सेवा, सार्वजनिक प्रशासन तथा रक्षा, शिक्षा, स्वास्थ्य र अन्य सेवाहरू पर्दछन् । चालु आर्थिक वर्षको कुल गार्हस्थ्य उत्पादनमा यस क्षेत्रले ६२.४ % योगदान दिने प्रारम्भिक अनुमान गरिएको छ । अघिल्लो आर्थिक वर्षको तुलनामा चालु आर्थिक वर्षमा यस क्षेत्रको कुल मूल्य अभिवृद्धि (GVA) वृद्धिदर स्थिर मूल्यमा २.३३ % हुने प्रारम्भिक अनुमान रहेको छ । आयात तथा आन्तरिक औद्योगिक उत्पादनहरुमा आएको गिरावटले थोक तथा खुद्रा व्यापारमा ऋणात्मक वृद्धि दर रहेको र यातायात तथा भण्डारण सेवामा पनि न्यून वृद्धिको कारण यस क्षेत्रको कुल मूल्य अभिवृद्धि (GVA) वृद्धिदरमा गत आ.व. को तुलनामा कमि आएको हो।(चित्र नं. ३)

**४ मुख्य औद्योगिक वर्गीकरण अनुसार कुल मूल्य अभिवृद्धि (GVA by industrial classification)**

चालु आर्थिक वर्षको कुल गार्हस्थ्य उत्पादनमा कृषि क्षेत्रको २४.१२ % तथा गैर कृषि क्षेत्रको ७५.८८ % योगदान रहेको प्रारम्भिक अनुमान गरिएको छ । चालु आर्थिक वर्षको कृषि क्षेत्र (कृषि, वन तथा मत्स्य) को कुल मूल्य अभिवृद्धि (GVA) २.७३ %ले वृद्धि हुने प्रारम्भिक अनुमान रहेको छ (चित्र नं. ४) । त्यसैगरी गैर कृषि क्षेत्रको मात्र १.९२ %ले वृद्धि हुने प्रारम्भिक अनुमान रहेको छ (चित्र नं. ४) । आर्थिक क्षेत्रहरूको विस्तृत वर्गीकरण अनुसार वार्षिक वृद्धिदर निम्नानुसार हुने प्रारम्भिक अनुमान गरिएको छ ।

**४.१** **कृषि वन तथा मत्स्य (Agriculture, forestry and fishing )**

चालु आर्थिक वर्षको कुल गार्हस्थ्य उत्पादनमा यस क्षेत्रले २४.१२ % योगदान दिने प्रारम्भिक अनुमान गरिएको छ । यसै गरी यस क्षेत्रको कुल मूल्य अभिवृद्धि (GVA) वार्षिक वृद्धिदर २.७३ % रहने प्रारम्भिक अनुमान गरिएको छ । धान लगायतका वर्षे वालीको उत्पादनमा वृद्धि भएता पनि हिउदे बालीको साथै दूध, अण्डा तथा मासुको उत्पादनमा भएको सामान्य ह्रासले गर्दा यस क्षेत्रको उल्लेख्य वृद्धि नहुने अनुमान रहेको छ ।

**४.२ खानी तथा उत्खनन् (Mining and quarrying)**

चालु आर्थिक वर्षको कुल गार्हस्थ्य उत्पादनमा यस क्षेत्रले ०.५१ % योगदान दिने प्रारम्भिक अनुमान गरिएको छ । खानी तथा उत्खनन क्षेत्रमा अघिल्लो आर्थिक वर्षको तुलनामा यस वर्षको कुल मूल्य अभिवृद्धि (GVA) वृद्धिदर १.११ %ले वृद्धि हुने प्रारम्भिक अनुमान गरिएको छ । निर्माण क्षेत्रमा भएको गिरावटले यस क्षेत्रको मूल्य अभिवृद्धि वृद्धिदर पनि न्यून रहने अनुमान छ ।

४.**३** **उद्योग** **(Manufacturing)**

चालु आर्थिक वर्षको कुल गार्हस्थ्य उत्पादनमा यस क्षेत्रले ५.३२ % योगदान दिएको प्रारम्भिक अनुमान गरिएको छ ।वनस्पति, तोरी, सोयाबीन तथा सूर्यमुखी तेलको उत्पादनका साथै फलाम तथा स्टिल जन्य उत्पादनमा आएको कमीको कारणले उद्योग क्षेत्रमा गत आर्थिक वर्षको तुलनामा आर्थिक वर्षमा कुल मूल्य अभिवृद्धि (GVA) वृद्धिदर २.०४ %ले ऋणात्मक हुने प्रारम्भिक अनुमान गरिएको छ ।

**४.४ विद्युत, ग्याँस, वाष्प तथा वातानुकिलत आपूर्ति सेवा (Electricity, gas, steam and air conditioning supply)**

चालु आर्थिक वर्षको कुल गार्हस्थ्य उत्पादनमा यस क्षेत्रले १.६४ % योगदान दिने प्रारम्भिक अनुमान गरिएको छ । यस क्षेत्रको कुल मूल्य अभिवृद्धि (GVA) अघिल्लो आर्थिक वर्षको तुलनामा यस आर्थिक वर्षमा १९.३६ %ले वृद्धि हुने प्रारम्भिक अनुमान रहेको छ । सोलुखोला, सुपरदोर्दी लगायतका आयोजनाबाट चालु आर्थिक वर्षमा विद्युत उत्पादन शुरू भै सकेको तथा थप नयाँ आयोजनाबाट समेत चालु आर्थिक वर्षमा नै उत्पादन शुरू भै उत्पादनमा वृद्धि हुने भएको कारणलें यस क्षेत्रको मूल्य अभिवृद्धिमा उल्लेखित वृद्धि हुने अनुमान छ ।

**४.५ पानी आपूर्ति, ढल, फोहोर व्यवस्थापन तथा पुनःउत्पादनका क्रियाकलापहरू (Water supply; sewerage, waste management and remediation activities)**

चालु आर्थिक वर्षको कुल गार्हस्थ्य उत्पादनमा यस क्षेत्रले ०.४६ % योगदान दिने प्रारम्भिक अनुमान गरिएको छ । अघिल्लो आर्थिक वर्षको तुलनामा चालु आर्थिक वर्षमा यस क्षेत्रको कुल मूल्य अभिवृद्धि (GVA) २.१६ % ले वृद्धि हुने प्रारम्भिक अनुमान रहेको छ ।

**४.६ निर्माण** **(Construction)**

चालु आर्थिक वर्षको कुल गार्हस्थ्य उत्पादनमा यस क्षेत्रले ५.५२ % योगदान दिएको प्रारम्भिक अनुमान गरिएको छ । अघिल्लो आर्थिक वर्ष को तुलनामा चालु आर्थिक वर्षमा निर्माण क्षेत्रको कुल मूल्य अभिवृद्धि (GVA) वृद्धिदर २.६२ %ले ऋणात्मक हुने प्रारम्भिक अनुमान रहेको छ । चालु आ.व. मा सार्वजनिक तथा निजी निर्माण कार्यमा आएको शिथिलता र निर्माण सामाग्रीको आयात तथा आन्तरिक उत्पादनमा आएको कमीले यस क्षेत्रको मूल्य अभिवृद्धिको वृद्धिदर ऋणात्मक हुने अनुमान छ ।

**४.७ थोक तथा खुद्रा व्यापार, गाडि तथा मोटरसाइकल मर्मत सेवा (Wholesale and retail trade, repair of motor vehicle and motorcycle)**

चालु आर्थिक वर्षको कुल गार्हस्थ्य उत्पादनमा यस क्षेत्रले १५.३९ % योगदान दिएको प्रारम्भिक अनुमान गरिएको छ । यस थोक तथा खुद्रा व्यापारको क्षेत्रमा आर्थिक वर्षको तुलनामा चालु आर्थिक वर्ष मा कुल मूल्य अभिवृद्धि (GVA) २.९६ %ले ऋणात्मक वृद्धि हुने प्रारम्भिक अनुमान रहेको छ । आयात तथा आन्तरिक उत्पादनमा आएको गिरावटले यस क्षेत्रको मूल्य अभिवृद्धि वृद्धि दरमा नकारात्मक असर परेको हो।

**४.८ यातायात तथा भण्डारण (Transportation and storage)**

चालु आर्थिक वर्षको कुल गार्हस्थ्य उत्पादनमा यस क्षेत्रले ६.७९ % योगदान दिएको प्रारम्भिक अनुमान गरिएको छ । यस क्षेत्रको कुल मूल्य अभिवृद्धि (GVA), अघिल्लो वर्षको तुलनामा यस आर्थिक वर्ष मा १.१४ %ले वृद्धि हुने प्रारम्भिक अनुमान रहेको छ । सवारीसाधनको आयातमा भएको कमीले गर्दा यस क्षेत्रको मूल्यअभिवृद्धि स्थिर मुल्यमा अघिल्ला सामान्य वर्षको तुलनामा न्यून रहेको देखिन्छ।

**४.९ आवास तथा भोजन सेवा (Accommodation and food service activities)**

चालु आर्थिक वर्षको कुल गार्हस्थ्य उत्पादनमा यस क्षेत्रले १.९८ % योगदान दिने प्रारम्भिक अनुमान गरिएको छ । यस क्षेत्रको कुल मूल्य अभिवृद्धि (GVA) अघिल्लो आर्थिक वर्षको तुलनामा चालु आर्थिक वर्षमा सुधार भइ १८.५६ %ले उल्लेख्य वृद्धि हुने अनुमान रहेको छ ।विदेशी पर्यटकहरुको आगमनमा उल्लेख्य वृद्धि तथा आन्तरिक पर्यटनमा भएको उल्लेख्य सुधारको कारणले यस क्षेत्रको मूल्यअभिवृद्धि वृद्धिदरमा सकारात्मक प्रभाव परेको देखिन्छ ।

**४.१० सूचना तथा सन्चार ( Information and communication)**

चालु आर्थिक वर्षको कुल गार्हस्थ्य उत्पादनमा यस क्षेत्रले १.९७ % योगदान दिने प्रारम्भिक अनुमान गरिएको छ । यस आ.व. मा Internet Service Providers को कारोवारमा तथा Wireless communication मा भएको वृद्धिको कारणले यस क्षेत्रको कुल मूल्य अभिवृद्धि (GVA) मा अघिल्लो वर्षको तुलनामा यस आर्थिक वर्षमा ४.०७ %ले वृद्धि हुने प्रारम्भिक अनुमान रहेको छ ।

**४.११ वित्तीय तथा बीमा क्षेत्र (Financial and insurance)**

वित्तीय क्षेत्र भित्र बैंकिङ समूहमा नेपाल राष्ट्र बैंक, वाणिज्य बैंक, विकास बैंक, वित्त कम्पनीहरूको साथै सहकारी संस्थाहरूको कारोबार रहेका छन् । बीमा समूहमा बीमा समिति, जीवन बीमा, पुनर्बीमा र निर्जीवन बीमा कम्पनीहरूको कारोबारहरू रहेका छन् । त्यस्तै गरी सामाजिक सुरक्षा योगदान समूहमा नेपाल धितो पत्र बोर्ड, नेपाल स्टक एक्सचेन्ज , कर्मचारी संचय कोष, नागरिक लगानी कोष आदिका कारोबारहरू रहेका छन् । चालु आर्थिक वर्षको कुल गार्हस्थ्य उत्पादनमा यस क्षेत्रले ७.३७ % योगदान दिएको प्रारम्भिक अनुमान गरिएको छ । समग्र रूपमा यी क्षेत्रका क्रियाकलापमा भएको बढोत्तरीको कारणले अघिल्लो आर्थिक वर्षको तुलनामा चालु आर्थिक वर्षमा ७.२९ % ले कुल मूल्य अभिवृद्धि (GVA) मा वृद्धि हुने प्रारम्भिक अनुमान रहेको छ ।

**४.१२ घरजग्गा कारोवारको सेवा (Real estate activities)**

यस क्षेत्र अन्तर्गत मुख्यरूपमा जग्गा जमिनको खरिद बिक्री, जग्गा जमिन भाडामा लगाउने, अन्य घरजग्गा कारोवारका सेवा दिने तथा आफ्नै घरवाट उपलब्ध आवास सेवाहरू पर्दछन् ।

चालु आर्थिक वर्षको कुल गार्हस्थ्य उत्पादनमा यस क्षेत्रले ८.३७ % योगदान दिएको प्रारम्भिक अनुमान गरिएको छ ।घर जग्गाको कारोवारमा मन्दी आएको भएतापनी निजी आवास तथा भाडाका क्रियाकलापहरुमा भएको बढ़ोतरीले यस क्षेत्रमा अघिल्लो वर्षको तुलनामा चालु आर्थिक वर्ष २०७९/८० मा २.१७ % ले बढ्ने प्रारम्भिक अनुमान गरिएको छ ।

**४.१३ पेशागत बैज्ञानिक तथा प्राविधिक क्रियाकलापहरू (Professional, scientific and technical activities )**

चालु आर्थिक वर्षको कुल गार्हस्थ्य उत्पादनमा यस क्षेत्रले ०.९७ % योगदान दिएको प्रारम्भिक अनुमान गरिएको छ । यस क्षेत्रमा अघिल्लो वर्षको तुलनामा चालु आर्थिक वर्ष २०७९/ ८० मा ४.३० %ले बढ्ने प्रारम्भिक अनुमान गरिएको छ ।

**४.१४ प्रशासनिक तथा सहयोगि सेवाका क्रियाकलापहरू** **(Administration and support service activities)**

चालु आर्थिक वर्षको कुल गार्हस्थ्य उत्पादनमा यस क्षेत्रले ०.७२ % योगदान दिएको प्रारम्भिक अनुमान गरिएको छ । यस क्षेत्रमा अघिल्लो वर्षको तुलनामा चालु आर्थिक वर्ष २०७९/८० मा ५.०१ %ले बढ्ने प्रारम्भिक अनुमान गरिएको छ । यस क्षेत्रको वृद्धि दर गत आर्थिक वर्षको भन्दा बढी हुने अनुमान छ ।

**४.१५ सार्वजनिक प्रशासन तथा रक्षा (Public Administration and defense, compulsory social security)**

चालु आर्थिक वर्षको कुल गार्हस्थ्य उत्पादनमा यस क्षेत्रले ८..१५% योगदान दिएको प्रारम्भिक अनुमान गरिएको छ । यस क्षेत्रमा चालु आर्थिक वर्ष २०७९/८०को कुल मूल्य अभिवृद्धि (GVA) वृद्धिदर ५.३० % हुने प्रारम्भिक अनुमान गरिएको छ । तीन तहको सरकारको सार्वजनिक प्रशासन तथा रक्षामा गरिएको खर्चको आधारमा मध्यवर्ती खर्चमा आएको कमीले यस क्षेत्रमा उक्त वृद्धि दर हासिल हुने अनुमान छ ।

**४.१६ शिक्षा (Education)**

चालु आर्थिक वर्षको कुल गार्हस्थ्य उत्पादनमा यस क्षेत्रले ८.२२ % योगदान दिएको प्रारम्भिक अनुमान गरिएको छ । यस क्षेत्रमा अघिल्लो आर्थिक वर्षको तुलनामा चालु आर्थिक वर्ष २०७९/८०मा कुल मूल्य अभिवृद्धि (GVA) ४.०७ %ले वृद्धि हुने पूर्वानुमान गरिएको छ । निजी तथा गैरसरकारी क्षेत्रहरूबाट संचालित शैक्षिक गतिविधिहरूमा भएको परिवर्तित सूचकको आधारमा तयार गरिएको अनुमान अनुसार पछिल्लो वृद्धिदर हासिल हुने प्रारम्भिक अनुमान गरिएको छ । तथापि विद्यार्थी संख्या उल्लेख्य रूपमा नबढेका कारण यस क्षेत्रको मूल्य अभिवृद्धि पनि सामान्य रूपमा मात्र वृद्धि भएको देखिन्छ ।

**४.१७ स्वास्थ्य तथा सामाजिक कार्य (Human health and social work activities and other service activities)**

चालु आर्थिक वर्षको कुल गार्हस्थ्य उत्पादनमा यस क्षेत्रले १.९२ % योगदान दिएको प्रारम्भिक अनुमान गरिएको छ । यस क्षेत्रतर्फ आर्थिक वर्ष २०७८/७९ को तुलनामा चालु आर्थिक वर्षमा ६.५१ %ले कुल मूल्य अभिवृद्धिमा (GVA) वृद्धि हुने प्रारम्भिक अनुमान गरिएको छ । स्वास्थ्य सेवाको पहुँच विस्तारका साथ साथै मानिसहरूमा स्वास्थ्य सम्बन्धी चेतना अभिवृद्धि हुनु तथा निजी स्वास्थ्य संस्थाहरूको आयमा पनि क्रमिक रूपमा वृद्धि हुनु जस्ता कारणले यस प्रकारको वृद्धि देखिएको हो ।

**४.१८ अन्य सेवाका क्रियाकलापहरू ( Other economic activities )**

औद्योगिक वर्गीकरण अनुसारका कला मनोरन्जन तथा अन्य रोजगारदाता घरपरिवारका क्रियाकलापहरू र आफ्नो उपयोगको लागि घरपरिवारको वस्तु तथा सेवा उत्पादनका क्रियाकलापहरूलाई (Arts, entertainment and recreation; other activities of households as employer; undifferentiated goods and service producing activities of households for own use) अन्य सेवाका क्रियाकलापहरूमा समावेश गरिएको छ । यी क्षेत्रहरूले चालु आर्थिक वर्षको कुल गार्हस्थ्य उत्पादनमा ०.५९ % योगदान दिएको प्रारम्भिक अनुमान गरिएको छ । यस क्षेत्रमा कुल मूल्य अभिवृद्धि (GVA)वृद्धिदर अघिल्लो आर्थिक वर्षको तुलनामा चालु आर्थिक वर्ष २०७९/ ८० मा ५.२१ % हुने प्रारम्भिक अनुमान रहेको छ । केन्द्रीय तथा स्थानीय सरकारको सामुदायिक, सामाजिक क्षेत्रमा गरिएको खर्चको आधारमा र निजी क्षेत्रहरूबाट संचालित मनोरञ्जनात्मक सेवाको आर्थिक गतिविधिहरूको आधारमा यस क्षेत्रको गार्हस्थ्य उत्पादनमा वृद्धि हुने अनुमान गरिएको छ ।

५ **औद्योगिक वर्गीकरण‌ अनुसार कुल गार्हस्थ्य उत्पादनको हिस्सा तथा कुल मूल्य अभिवृद्धिको वृद्धिदर** (Weight of various industries in GDP and growth rate of value added)

चालु आर्थिक वर्ष २०७९/८०को कुल गार्हस्थ्य उत्पादनमा सबैभन्दा बढी हिस्सा विगत वर्षहरू जस्तै कृषि क्षेत्रको रहेको अनुमान गरिएको छ । गत आर्थिक वर्ष कृषि क्षेत्रले कुल गार्हस्थ्य उत्पादनको २४.६७ % हिस्सा ओगटेकोमा चालु आर्थिक वर्षमा यो हिस्सा घटेर २४.१२ % हुन पुगेको अनुमान गरिएको छ (चित्र नं. ५) ।

समावेश गरिएका २१ वटा औद्योगिक क्रियाकलापहरूमध्ये पछिल्ला ४ आर्थिक क्रियाकलापहरूलार्इ अन्य सेवाका क्रियाकलापमा समावेश गरी प्रस्तुत गरिएका १८ किसिमका आर्थिक क्रियाकलापहरूमा गत आर्थिक वर्षको तुलनामा कुल गार्हस्थ्य उत्पादनको अंश सामान्य बढ्नेमा यातायात तथा भण्डारण, विद्युत ग्याँस वाष्प तथा वातानुकिलत आपूर्ति सेवा, सार्वजनिक प्रशासन तथा रक्षा, वित्तीय तथा विमा क्षेत्र, आवास तथा भोजन सेवा, शिक्षा र स्वास्थ्य तथा सामाजिक सेवाका क्रियाकलापहरू गरी ७ वटा क्रियाकलापहरू छन् । सामान्यरुपमा घट्नेमा कृषि वन तथा मत्स्य, खानी तथा उत्खनन, निर्माण, उद्योग, थोक तथा खुद्रपार, घरजग्गा कारोवारको सेवा, सूचना तथा सन्चार, पानी आपूर्ति ढल फोहोर व्यवस्थापन तथा पुनःउत्पादनका क्रियाकलापहरू र अन्य सेवाहरू गरी ९ क्रियाकलापहरू छन् भने पेशागत, बैज्ञानिक तथा प्राविधिक क्रियाकलापहरू र प्रशासनिक तथा सहयोगी सेवाका क्रियाकलापहरूकोहिस्सा यथावत नै रहेको छ । (चित्र नं. ५) ।

**चित्र नं. ५ : ‌औद्योगिक वर्गीकरण‌ अनुसार कुल गार्हस्थ्य उत्पादनको अंश आ.व. २०७९/८०**

त्यसैगरी गत आर्थिक वर्षको तुलनामा चालु आर्थिक वर्षको कुल मूल्य अभिवृद्धि वृद्धिदर को अध्ययन गर्दा प्रस्तुत गरिएका १८ औद्योगिक क्रियाकलापहरूमध्ये ९ वटा क्षेत्रको अघिल्लो आर्थिक वर्षको वृद्धिदर भन्दा कम रहने र ९ वटा क्षेत्रको तुलनात्मक हिसाबले वृद्धिदर बढेको देखिन्छ (चित्र नं. ६)।

**चित्र नं. ६ : ‌औद्योगिक वर्गीकरण‌ अनुसार कुल गार्हस्थ्य उत्पादनको बृद्धि दर २०७९।८०**

**६ आ.व. २०७९/८० मा केही प्रमुख आर्थिक सूचकहरूको अवस्था (Key macroeconomic indicators)**

* कुल गार्हस्थ्य उत्पादन वृद्धिदर (Growth rate) उपभोक्ताको मूल्यमा १.८६ % ।
* कुल गार्हस्थ्य उत्पादन वृद्धिदर (Growth rate) आधारभूत मूल्यमा २.१६ % ।
* चालु मूल्य अनुसार कुल उत्पादन (Gross output) आधारभूत मूल्यमा रु. ८० खर्व ९० अरब ६७ करोड ।
* चालु मूल्य अनुसार कुल मध्यवर्ती उपभोग (Intermediate consumption) उपभोक्ताको मूल्यमा रु. ३३ खर्व ९४ अरब १७ करोड ।
* चालु मूल्य अनुसार कुल गार्हस्थ्य उत्पादन (GDP) आधारभूत मूल्यमा रु. ४६ खर्व ९६ अरब ४९ करोड ।
* चालु मूल्य अनुसार कुल गार्हस्थ्य उत्पादन उपभोक्ताको मूल्यमा रु. ५३ खर्व ८१ अरब ३४ करोड ।
* चालु मूल्यमा कुल स्थिर पुँजी निर्माण (Gross fixed capital formation) रु. १३ खर्व ५६ अरब ४६ करोड (कुल गार्हस्थ्य उत्पादनको २५.२१ %)।
* चालु मूल्यमा अन्तिम उपभोग खर्च (Final consumption expenditure) रु. ५० खर्व ३६ अरब १५ करोड (कुल गार्हस्थ्य उत्पादनको ९३.५९ %)।
* चालु मूल्यमा वस्तु तथा सेवा निर्यात (Export) रु. ३ खर्व ८५ अरब ११ करोड (कुल गार्हस्थ्य उत्पादनको ७.१६ %) ।
* चालु मूल्यमा वस्तु तथा सेवा अयात (Import) रु. १९ खर्व ६४ अरब ३३ करोड (कुल गार्हस्थ्य उत्पादनको ३६.५ %) ।
* चालु मूल्यमा कुल राष्ट्रिय वचत (Gross national saving) कुल गार्हस्थ्य उत्पादनको ३१.६६ % ।
* विप्रेषण रु. १२ खर्व ३१ अरब ७३ करोड (कुल गार्हस्थ्य उत्पादनको २२.८९ %) ।
* प्रतिव्यक्ति कुल गार्हस्थ उत्पादन रु १,८२,६८३ अर्थात १,३९९ यु.एस डलर ।
* प्रतिव्यक्ति कुल राष्ट्रिय उत्पादन रु १,८४,१४० अर्थात १,४१० यु.एस डलर ।

**प्राविधिक नोट (Technical notes)**

*राष्ट्रिय तथ्याङ्क कार्यालयले**तयार गर्ने राष्ट्रिय लेखा सम्बन्धी अनुमानहरू संयुक्त राष्ट्रसंघ, तथ्याङ्क आयोगले (United Nations, Statistics Commission) सिफारिस गरेको System of National Accounts, 2008 उल्लेखित विधि र वर्गीकरणहरूमा आधारित छन् ।*

*केही शब्दावलीहरू* ***(Glossary)***

*१. उत्पादन (Output):उत्पादकहरूबाट उत्पादन गरिएका वस्तु तथा सेवाहरूको कुल मुल्य ।*

*२. मध्यवर्ती उपभोग (Intermediate Consumption) :उत्पादकहरूबाट नयाँ वस्तु तथा सेवाको उत्पादन गर्नका लागि उपभोग गरिएका वस्तु तथा सेवाहरूको कूल मूल्य*

*३. कुल मूल्य अभिवृद्धि(Gross Value Added, GVA):उत्पादकहरूको कुल उत्पादनबाट (Gross Output)मध्यवर्ती उपभोग (Intermediate Consumption) घटाएपछि बाँकी रहेको वस्तु तथा सेवाको कुल मूल्य ।*

*४. कुल गार्हस्थ्य उत्पादन (Gross Domestic Product, GDP): कुनै आर्थिक क्षेत्रभित्र निश्चित गणना अवधिमा भएका* आर्थिक क्रियाकलापबाट सृजित *कुल मूल्य अभिवृद्धिको योगफल ।*

थप जानकारीको लागिः

निर्देशक, गणेशप्रसाद आचार्य (९८४३८०४६४४ ), निर्देशक, ईश्वरीप्रसाद भण्डारी (९८५१२००५३०)

२०८० बैशाख १९ गते मंगलवार